[Foto’s] Uitgeteerde leeus op Limpopo-plaas gevindDie leeus wat in ‘n kommerwekkende toestand aangetref is. Foto: Via Big Cat Conservation Diereliefhebbers en die Nasionale Dierebeskermingsvereniging (NDBV) het ingegryp om tot die redding te kom van talle uitgeteerde leeus wat op ŉ Limpopo-leeuteelplaas aangetref is. Isabel Wentzel, senior inspekteur by die NDBV se wildbeskermingseenheid, het Vrydag aan Maroela Media gesê die eenheid het Maandag ŉ klagte ontvang en dadelik inspekteurs na die plaas naby Alldays gestuur. “Die eienaar bedryf ŉ teel- en ŉ jagplaas en het sowat 200 leeus,” het Wentzel verduidelik. “Sommige van die leeus se toestand is glad nie na wense nie. Die diere is ondervoed met hul heupbene en ribbes wat vertoon.” Wentzel het gesê die leeus se toestand is gelukkig nie só sleg dat hulle nie volkome sal kan herstel nie. “Ons het ŉ waarskuwing aan die eienaar uitgereik en seker gemaak dat die diere dadelik gevoer word. Die eienaar beweer hy het ŉ hartaanval gehad en was vir ŉ ruk lank in die hospitaal en kon nie na wense na die leeus omsien nie. Hy is intussen ontslaan en was tydens die inspeksie op die plaas,” het Wentzel gesê. Die NDBV het gesê gereelde inspeksies sal op die plaas uitgevoer word om te verseker die leeus kry behoorlike voeding. As die diere se toestand nie verbeter nie sal verdere stappe gedoen word.